Suid-Korea skiet toe Russe sy lugruim binnekom | Netwerk24
23 Julie 2019 06:28
Suid-Korea het Dinsdag waarskuwingskote afgevuur nadat 'n Russiese militêre vliegtuig sy lugruim binnegekom het.
Die land se departement van verdediging sê dit is die eerste keer wat 'n Russiese militêre vliegtuig die land se lugruim betree.
Die vliegtuig was een van drie Russiese vliegtuie wat Dinsdag Suid-Korea se sogenaamde verdedigingsone, wat bekend staan as Kadiz, binnegekom het. Daar was volgens 'n verklaring deur die departement ook twee Chinese militêre vliegtuie kort op die Russe se hakke.
Die Russe en Chinese het nie dadelik kommentaar op die voorval gelewer nie.
Die Suid-Koreaanse regering sê hulle sal 'n amptelike klag by die regerings van Rusland en China indien.
Suid-Korea sê die Russiese militêre vliegtuig het verder oortree deur bo Dokdo, 'n eiland wat Suid-Korea beset, maar wat Japan ook eien, te vlieg.
"Die Suid-Koreaanse weermag het aksie geneem. Ons het 'n fakkel afgevuur, asook 'n waarskuwingskoot," luidens die departement se verklaring.
Die Russiese vliegtuig het die Suid-Koreaanse lugruim verlaat, maar 20 minute later weer teruggekeer, wat die Suid-Koreane genoop het om nog 'n waarskuwingskoot af te vuur.
"Suid-Koreaanse oorlogsvliegtuie het "normaal gereageer" op die inval. – Reuters
Meer oor: Suid-Korea | China | Japan | Rusland | Weermag | Skote | Waarskuwingskote | Vliegtuie